*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 7ης Δεκεμβρίου 1987

που επιτρέπει στην Πορτογαλική Δημοκρατία να παρατείνει, μέχρι να τεθεί σε εφαρμογή συμφωνία αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου, τη συμφωνία σχετικά με τη θαλάσσια αλιεία που έχει συνάψει με το Βασίλειο του Μαρόκου

(87/571/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 354 παράγραφος 3,

την πρόταση της Επιτροπής,

Εκτιμώντας:

ότι η συμφωνία για τη θαλάσσια αλιεία μεταξύ της Πορτογαλικής Δημοκρατίας και της κυβέρνησης του Βασιλείου του Μαρόκου, που υπογράφηκε στις 26 Μαρτίου 1976, άρχισε να ισχύει στις 4 Ιανουαρίου 1978 για μια περίοδο ισχύος πέντε ετών· ότι αυτή η συμφωνία παραμένει σε ισχύ για συμπληρωματικές περιόδους ενός έτους, με την επιφύλαξη κοινοποίησης καταγγελίας τουλάχιστον τρεις μήνες πριν από τη λήξη κάθε περιόδου, και ότι ανανεώθηκε μέχρι τις 3 Ιανουαρίου 1987·

ότι το άρθρο 354 παράγραφος 2 της πράξης προσχώρησης προβλέπει ότι τα δικαιώματα και οι υποχρεώσεις που απορρέουν για την Πορτογαλική Δημοκρατία από συμφωνίες αλιείας που έχει συνάψει με τρίτες χώρες δεν παραβλάπτονται κατά το χρονικό διάστημα κατά το οποίο οι διατάξεις των συμφωνιών αυτών διατηρούνται προσωρινά·

ότι, δυνάμει του άρθρου 354 παράγραφος 3 της πράξης προσχώρησης, το Συμβούλιο θεσπίζει, πριν από τη λήξη των συμφωνιών αλιείας που έχει συνάψει η Πορτογαλική Δημοκρατία με τρίτες χώρες, τις διατάξεις που απαιτούνται για τη διατήρηση των αλιευτικών δραστηριοτήτων που προκύπτουν από τις συμφωνίες αυτές, περιλαμβανομένης και της δυνατότητας παράτασής τους·

ότι το Συμβούλιο επέτρεψε, με την απόφαση 48/641/ΕΟΚ (1), στην Πορτογαλική Δημοκρατία να παρατείνει την προαναφερόμενη συμφωνία σχετικά με τη θαλάσσια αλιεία για την περίοδο από 4 Ιανουαρίου 1987 μέχρι 3 Ιανουαρίου 1988, αναμένοντας τη σύναψη συμφωνίας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου·

ότι η συμφωνία υπό μορφή ανταλλαγής επιστολών, σχετικά με το καθεστώς αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου (2), που υπεγράφη την 1η Αυγούστου 1987 και η οποία εφαρμόζεται αρχικά στα κοινοτικά σκάφη που αλιεύουν στα ύδατα του Μαρόκου, λήγει στις 31 Δεκεμβρίου 1987·

ότι έχουν αρχίσει διαπραγματεύσεις με σκοπό τη σύναψη συμφωνίας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου, αλλά ότι είναι προς το συμφέρον της Κοινότητας, προκειμένου να αποφευχθεί κάθε διακοπή των αλιευτικών δραστηριοτήτων των ενδιαφερομένων κοινοτικών σκαφών, να επιτρέψει στην Πορτογαλική Δημοκρατία να ανανεώσει τη συμφωνία αλιείας με το Μαρόκο μέχρι να τεθεί σε εφαρμογή η υπό διαπραγμάτευση συμφωνία αλιείας αλλά για μέγιστη περίοδο ενός έτους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Πορτογαλική Δημοκρατία να παρατείνει, από τις 4 Ιανουαρίου 1988 μέχρι την ημερομηνία εφαρμογής συμφωνίας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου, αλλά το αργότερο μέχρι τις 3 Ιανουαρίου 1989, τη συμφωνία σχετικά με τη θαλάσσια αλιεία που έχει συνάψει με το Βασίλειο του Μαρόκου και η οποία άρχισε να ισχύει στις 4 Ιανουαρίου 1978.

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 7 Δεκεμβρίου 1987.

Για το Συμβούλιο

Ο Πρόεδρος

F. NOER CHRISTENSEN

(1) ΕΕ αριθ. L 376 της 31. 12. 1986, σ. 112.

(2) ΕΕ αριθ. L 232 της 19. 8. 1987, σ. 18.